محمد بشارت راجہ

محمد بشارت راجہ ، ایک پاکستانی سیاست دان ہیں جو پنجاب کے صوبائی وزیر برائے قانون و پارلیمانی امور اور پنجاب کے صوبائی وزیر برائے بیت المال اور سماجی بہبود رہے۔ وہ اگست 2018ء سے جنوری 2023ء تک پنجاب کی صوبائی اسمبلی کے رکن رہے۔ وہ راولپنڈی کے سابق ممبر قومی اسمبلی پاکستان راجہ لال کے بیٹے ہیں۔

بشارت راجہ پہلی بار 1979ء میں چیئرمین ضلع کونسل راولپنڈی منتخب ہوئے۔ اس سے قبل وہ 1990ء سے 1999ء اور پھر 2003ء سے 2007ء تک پنجاب کی صوبائی اسمبلی کے رکن رہے۔ انہوں نے 1997ء سے 1999ء کے درمیان پنجاب کے صوبائی وزیر برائے قانون و پارلیمانی امور، اور وزیر اطلاعات، ثقافت اور امور نوجوانان کے طور پر خدمات انجام دیں ۔ 2003ء اور 2007ء کے درمیان  پنجاب کے صوبائی وزیر برائے لوکل گورنمنٹ اور کمیونٹی ڈویلپمنٹ، اور وزیر قانون، پارلیمانی امور اور پبلک پراسیکیوشن کے طور پر خدمات انجام دیں۔ 21 نومبر 2020ء کو انہیں پنجاب کا صوبائی وزیر برائے کوآپریٹو مقرر کیا گیا۔ وہ 7 اگست 2022ء سے 22 دسمبر 2022ء تک وزیراعلیٰ چوہدری پرویز الٰہی کی کابینہ میں پبلک پراسیکیوشن اور کوآپریٹو کے صوبائی وزیر بھی رہے۔

ابتدائی اور ذاتی زندگی 
وہ 11 اگست 1948ء کو راولپنڈی، پاکستان میں پیدا ہوئے۔  ان کا تعلق خطہ پوٹھوہار کے دھامی جنجوعہ راجپوت قبیلے سے ہے۔ یہا قبیلہ دھمیال راجگان چکرا، رانیال، بجنیال، چک جلال الدین اور راولپنڈی کے دیگر خاندانوں کے راجگان کے ساتھ خون کے رشتے رکھتا ہے۔ وہ سابق ایم پی اے راجہ لال خان کے بیٹے ہیں۔ ان کے چچا نے 1947ء کی آزادی سے قبل ضلعی انتخابات میں کامیابی حاصل کی۔ انہوں نے 1976ء میں پنجاب یونیورسٹی سے بیچلر آف لاز کی ڈگری حاصل کی۔  وہ دھمیال ہاؤس راولپنڈی میں رہائش پذیر ہیں۔جو  ان کی ذاتی رہائش گاہ  ہے اور وہاں  ایک پبلک سیکرٹریٹ بھی موجود ہے۔ وہ سابق تحصیل ناظم راولپنڈی حامد نواز راجہ کے  کزن ہیں۔ ان کے بھائی راجہ ناصر بھی سینئر سیاستدان ہیں اور وزیر اعلیٰ پنجاب کے خصوصی مشیر کے طور پر کام کر چکے ہیں۔

شادی کا تنازعہ 
2017ء میں پنجاب اسمبلی کی سابق رکن سیمل راجہ نے بشارت راجہ کو 2 ارب روپے کا ہتک عزت کا نوٹس بھیجا اور دعویٰ کیا کہ بشارت  راجہ نے اگست 2014ء میں ان کے ساتھ شادی کی تھی لیکن انہوں نے عوامی طور پر اس شادی کو قبول کرنے سے انکار کر دیا  جس سے ان کی ساکھ کو نقصان پہنچا۔ سیمل راجہ  نے بشارت راجہ اور ان کے خاندان پر زیورات، نقدی اور گاڑی سمیت اس کے اثاثے ضبط کرنے کا بھی الزام لگایا۔  جولائی 2018ء میں سیمل راجہ نے دعویٰ کیا کہ بشارت  راجہ نے اس پر تشدد کیا اور اسے اپنے گھر سے نکال دیا۔

سیاسی کیریئر 
بشارت راجہ  نے اپنے سیاسی کیریئر کا آغاز 1970ء کی دہائی میں پاکستان پیپلز پارٹی سے کیا اور پھر پاکستان مسلم لیگ (ن)  میں شمولیت اختیار کی۔  وہ 1990ء کے پاکستانی عام انتخابات میں حلقہ پی پی-4 (راولپنڈی-IV) سے اسلامی جمہوری اتحاد کے امیدوار کے طور پر پنجاب کی صوبائی اسمبلی کے لیے منتخب ہوئے۔ انہوں نے 45,389 ووٹ حاصل کیے اور ذاکر حسین شاہ کو شکست دی۔  وہ 1993ء کے پاکستانی عام انتخابات میں حلقہ پی پی-4 (راولپنڈی-IV) سے مسلم لیگ (ن) کے امیدوار کے طور پر پنجاب کی صوبائی اسمبلی کے لیے دوبارہ منتخب ہوئے۔ انہوں نے 47,811 ووٹ حاصل کیے اور ذاکر حسین شاہ کو شکست دی۔ 

بشارت راجہ 1997ء کے پاکستانی عام انتخابات میں حلقہ پی پی-4 (راولپنڈی-IV) سے مسلم لیگ (ن) کے امیدوار کے طور پر پنجاب کی صوبائی اسمبلی کے لیے دوبارہ منتخب ہوئے۔ انہوں نے 46,253 ووٹ حاصل کیے اور زمرد خان کو شکست دی۔  پنجاب اسمبلی کے رکن کی حیثیت سے اپنے دور میں، انہوں نے وزیر اعلیٰ شہباز شریف کی صوبائی کابینہ میں پنجاب کے صوبائی وزیر برائے قانون و پارلیمانی امور کے ساتھ اطلاعات، ثقافت اور امور نوجوانان کے اضافی وزارتی قلمدان کے ساتھ خدمات انجام دیں۔  انہوں نے 1999ء کی پاکستانی بغاوت کے بعد مسلم لیگ ن چھوڑ دی اور پاکستان مسلم لیگ (ق)  میں شمولیت اختیار کی۔  ان کے  اس فیصلے کے بعد ان کے قبائل کی بڑی تعداد نے ان سے علیحدگی اختیار کر لی اور میاں نواز شریف کے ساتھ وفادار رہنے کا فیصلہ کرتے ہوئے چوہدری نثار علی خان کا ساتھ دیا۔
انہوں نے 2002ء کے پاکستانی عام انتخابات میں حلقہ پی پی-6 (راولپنڈی-VI) سے مسلم لیگ (ق) کے امیدوار کے طور پر پنجاب کی صوبائی اسمبلی کی نشست کے لیے انتخاب لڑا لیکن وہ ناکام رہے۔ انہوں نے 14701 ووٹ حاصل کیے اور وہ نشست مسلم لیگ ن کے امیدوار راجہ ارشد محمود سے ہار گئے۔  3 جنوری 2003ء کو انہیں وزیر اعلیٰ پنجاب چوہدری پرویز الٰہی کی صوبائی کابینہ میں شامل کیا گیا اور انہیں وزیر اعلیٰ پنجاب کا مشیر مقرر کیا گیا۔   وہ 15 جنوری 2003ء کو ہونے والے ضمنی انتخابات میں حلقہ پی پی-110 (گجرات-III) سے مسلم لیگ (ق) کے امیدوار کے طور پر پنجاب کی صوبائی اسمبلی کے لیے دوبارہ منتخب ہوئے۔   انہوں نے 82,057 ووٹ حاصل کیے اور پیپلز پارٹی کے امیدوار چوہدری طارق جاوید کو شکست دی۔  ان پر الیکشن جیتنے کے لیے ریاستی مشینری کا غلط استعمال کرنے کا الزام تھا۔  پنجاب اسمبلی کے ممبر کی حیثیت سے اپنے دور میں، انہوں نے پنجاب کے صوبائی وزیر برائے لوکل گورنمنٹ اور کمیونٹی ڈویلپمنٹ کے ساتھ اضافی وزارتی قلمدان برائے قانون، پارلیمانی امور اور پبلک پراسیکیوشن کے طور پر خدمات انجام دیں۔ 

بشارت راجہ  نے 2008ء کے پاکستانی عام انتخابات میں حلقہ این اے 54 (راولپنڈی – V) سے مسلم لیگ (ق) کے امیدوار کے طور پر پاکستان کی قومی اسمبلی کی نشست کے لیے انتخاب لڑا لیکن وہ ناکام رہے۔ انہوں نے 10,400 ووٹ حاصل کیے اور وہ نشست ملک ابرار احمد سے ہار گئے۔ اسی الیکشن میں انہوں نے حلقہ پی پی 6 (راولپنڈی-VI) سے مسلم لیگ (ق) کے امیدوار کے طور پر پنجاب کی صوبائی اسمبلی کی نشست پر بھی حصہ لیا لیکن ناکام رہے انہوں نے 17771 ووٹ حاصل کیے اور چوہدری سرفراز افضل سے نشست ہار گئے۔   انہوں نے 2013ء کے پاکستانی عام انتخابات میں حلقہ این اے 52 (راولپنڈی-III) سے مسلم لیگ (ق) کے امیدوار کے طور پر قومی اسمبلی کی نشست کے لیے انتخاب لڑا لیکن وہ ناکام رہے۔ انہوں نے 43,866 ووٹ حاصل کیے اور نثار علی خان سے نشست ہار گئے۔ 
جون 2018ء میں، پی ٹی آئی کے ساتھ سیٹ ایڈجسٹمنٹ کی وجہ سے انہوں نے پاکستان تحریک انصاف  کے ٹکٹ پر الیکشن لڑا۔ وہ 2018ء کے پنجاب کے صوبائی انتخابات میں PP-14 راولپنڈی-IX سے پی ٹی آئی کے امیدوار کے طور پر پنجاب کی صوبائی اسمبلی کے لیے دوبارہ منتخب ہوئے۔  27 اگست 2018ء کو انہیں وزیر اعلیٰ پنجاب سردار عثمان بزدار کی صوبائی کابینہ میں شامل کیا گیا اور انہیں پنجاب کا صوبائی وزیر قانون و پارلیمانی امور مقرر کیا گیا۔  9 فروری 2019ء کو، انہیں لوکل گورنمنٹ اور کمیونٹی ڈویلپمنٹ کا اضافی وزارتی قلمدان دیا گیا۔  19 جولائی 2019ء کو انہیں صوبائی وزیر لوکل گورنمنٹ اینڈ کمیونٹی ڈویلپمنٹ کے چارج سے ہٹا دیا گیا۔ 19 جولائی 2019ء کو انہیں پنجاب کے صوبائی وزیر برائے بیت المال اور سماجی بہبود کا اضافی وزارتی قلمدان دیا گیا۔ 21 نومبر 2020ء کو انہیں پنجاب کے صوبائی وزیر برائے کوآپریٹو کا اضافی چارج دیا گیا۔

وہ 2023ء کے پنجاب کے صوبائی انتخابات میں پی ٹی آئی کے امیدوار کے طور پر پی پی-12 راولپنڈی-VII سے صوبائی اسمبلی کی نشست کے لیے انتخاب لڑ رہے ہیں۔

حوالہ جات 

فضلا جامعہ پنجاب
گورڈن کالج (پاکستان) کے فضلا
پنجاب کے صوبائی وزرا
پاکستان مسلم لیگ (ق) کے ارکان صوبائی اسمبلی (پنجاب)
پاکستان مسلم لیگ (ن) کے ارکان صوبائی اسمبلی (پنجاب)
پاکستان تحریک انصاف کے ارکان صوبائی اسمبلی (پنجاب)
پنجاب ارکان صوبائی اسمبلی 2002ء تا 2007ء
پنجاب ارکان صوبائی اسمبلی 1997ء تا 1999ء
پنجاب ارکان صوبائی اسمبلی 1993ء تا 1996ء
پنجاب ارکان صوبائی اسمبلی 1990ء تا 1993ء
پنجاب ارکان صوبائی اسمبلی 2018ء تا 2023ء
1951ء کی پیدائشیں
بقید حیات شخصیات
راولپنڈی کے سیاستدان
پوٹھوہاری شخصیات